b'\n_START_ARTICLE_\nInternational Docking Adapter\n_START_PARAGRAPH_\nInternational Docking Adapter (IDA) ir kosmosa ku\xc4\xa3u sasl\xc4\x93g\xc5\xa1an\xc4\x81s sist\xc4\x93mas adapters. Tas veidots k\xc4\x81 p\xc4\x81reja starp APAS-95 sist\xc4\x93mu un NASA Docking System (NDS) / International Docking System Standard (IDSS). Tr\xc4\xabs IDA ir uzst\xc4\x81d\xc4\xabti Starptautiskaj\xc4\x81 kosmosa stacij\xc4\x81._NEWLINE_2010. gad\xc4\x81 tika formul\xc4\x93ts sasl\xc4\x93g\xc5\xa1an\xc4\x81s sist\xc4\x93mas standarts International Docking System Standard. ASV p\xc4\x93c \xc5\xa1\xc4\xab standarta izstr\xc4\x81d\xc4\x81ja sist\xc4\x93mu NASA Docking System, ko izmantotu kosmosa ku\xc4\xa3i CST-100 Starliner un Dragon 2. Starptautiskaj\xc4\x81 kosmosa stacij\xc4\x81 izmantotie sasl\xc4\x93g\xc5\xa1an\xc4\x81s mezgli pie Pressurized Mating Adapter (kalpoja k\xc4\x81 kosmopl\xc4\x81nu Space Shuttle sasl\xc4\x93g\xc5\xa1an\xc4\x81s mezgli) neatbilda \xc5\xa1im standartam, t\xc4\x81p\xc4\x93c bija nepiecie\xc5\xa1ami adapteri.\n_START_SECTION_\nUzb\xc5\xabve\n_START_PARAGRAPH_\nIDA ir gredzena formas strukt\xc5\xabra 110 cm augstum\xc4\x81 un 240 cm \xc4\x81r\xc4\x93j\xc4\x81 diametr\xc4\x81 ar masu 526 kg. Tam vien\xc4\x81 gal\xc4\x81 ir APAS-95 sist\xc4\x93mas sasl\xc4\x93g\xc5\xa1an\xc4\x81s mezgls, bet otr\xc4\x81 gal\xc4\x81 \xe2\x80\x94 NASA Docking System mezgls. IDA paredz\xc4\x93ts pievienot stacij\xc4\x81 eso\xc5\xa1ajiem Pressurized Mating Adapter (PMA-2 un PMA-3), kuriem ir APAS-95 sist\xc4\x93ma._NEWLINE_Adapteri SKS tika nog\xc4\x81d\xc4\x81ti kravas ku\xc4\xa3u Dragon neherm\xc4\x93tiskaj\xc4\x81 kravas nodal\xc4\xabjum\xc4\x81.\n_START_SECTION_\nIDA-1\n_START_PARAGRAPH_\nIDA-1 tika palaists 2015. gada 28. j\xc5\xabnij\xc4\x81 ar kravas ku\xc4\xa3i Dragon SpaceX CRS-7. Nes\xc4\x93jra\xc4\xb7ete cieta av\xc4\x81riju, un IDA-1 tika zaud\xc4\x93ts.\n_START_SECTION_\nIDA-2\n_START_PARAGRAPH_\nIDA-2 kosmos\xc4\x81 tika palaists 2016.\xc2\xa0gada 18.\xc2\xa0j\xc5\xablij\xc4\x81 ar kravas ku\xc4\xa3i Dragon SpaceX CRS-9. Kravas ku\xc4\xa3is SKS sasniedza 20. j\xc5\xablij\xc4\x81. 17. august\xc4\x81 aptuveni 23:15 UTC ar manipulatora Canadarm2 gal\xc4\x81 eso\xc5\xa1o Dextre satv\xc4\x93ra neherm\xc4\x93tisk\xc4\x81 kravas sekcij\xc4\x81 atrodo\xc5\xa1os IDA-2. 18. august\xc4\x81 01:20 UTC tas tika atvienots no Dragon un 06:45 adapters bija p\xc4\x81rvietots 1 metra att\xc4\x81lum\xc4\x81 no PMA-2, kas agr\xc4\x81k kalpoja k\xc4\x81 kosmopl\xc4\x81nu Space Shuttle sasl\xc4\x93g\xc5\xa1an\xc4\x81s mezgls._NEWLINE_19. august\xc4\x81 10:16 UTC IDA-2 tika p\xc4\x81rvietots, l\xc4\xabdz sask\xc4\x81r\xc4\x81s ar PMA-2. Savieno\xc5\xa1anas darbus veica SKS 48. eksped\xc4\xabcijas dal\xc4\xabbnieki D\xc5\xbeefrijs Viljamss un Ketl\xc4\xabna Rubinsa izie\xc5\xa1anas kosmos\xc4\x81 laik\xc4\x81, kas s\xc4\x81k\xc4\x81s 19. august\xc4\x81 12:04. Vi\xc5\x86i adapterim pievienoja kabe\xc4\xbcus un to pie PMA-2 pievienoja necie\xc5\xa1i. 13:16 UTC Dextre atlaida IDA-2, un 14:40 IDA-2 bija sasl\xc4\x93gts cie\xc5\xa1i. Tad kosmonauti no\xc5\x86\xc4\x93ma p\xc4\x81rkl\xc4\x81ju un pabeidza kabe\xc4\xbcu savieno\xc5\xa1anu.\n_START_SECTION_\nIDA-3\n_START_PARAGRAPH_\nIDA-3 tika izgatavots, lai aizst\xc4\x81tu zaud\xc4\x93to IDA-1. To stacij\xc4\x81 s\xc4\x81kotn\xc4\x93ji bija pl\xc4\x81nots nog\xc4\x81d\xc4\x81t 2018. gad\xc4\x81 ar kravas ku\xc4\xa3i SpaceX CRS-14. V\xc4\x93l\xc4\x81k t\xc4\x81 palai\xc5\xa1ana tika p\xc4\x81rcelta uz 2019. gadu._NEWLINE_IDA-3 kosmos\xc4\x81 tika palaists 2019.\xc2\xa0gada 25.\xc2\xa0j\xc5\xablij\xc4\x81 ar kravas ku\xc4\xa3i Dragon SpaceX CRS-18. Kravas ku\xc4\xa3is SKS sasniedza 27. j\xc5\xablij\xc4\x81._NEWLINE_Tas 21. august\xc4\x81 tika pievienots pie Harmony modu\xc4\xbca piestiprin\xc4\x81t\xc4\x81 adaptera PMA-3, kur s\xc4\x81kotn\xc4\x93ji bija paredz\xc4\x93ts izvietot IDA-1.'